STUDIJA SLUČAJA 1 – RELEVANTNI PRAVNI TEKSTOVI

**KONVENCIJA UJEDINJENIH NACIJA O UGOVORIMA O MEĐUNARODNOJ PRODAJI ROBA (CISG)**

**Obim primjene**

**Član 1**

(1) Ova konvencija primjenjuje se na ugovore o prodaji robe zaključene između strana koje imaju svoja sjedišta na teritorijama različitih država:

(a) kad su te države države ugovornice; ili

(b) kad pravila međunarodnog privatnog prava upućuju na primjenu prava jedne države ugovornice.

\*\*\*

**Član 4**

Ovom konvencijom se reguliše samo zaključenje ugovora o prodaji i prava i obaveze prodavca i kupca koje proističu iz takvog ugovora. Posebno, izuzev ako nije izričito drukčije predviđeno ovom konvencijom, ona se ne odnosi na:

(a) punovažnost ugovora, bilo koji od njegovih odredaba ili običaja;

(b) dejstvo koje bi ugovor mogao imati na svojinu prodate robe.

**Član 6**

Strane mogu isključiti primjenu ove konvencije ili, pod rezervom odredbi člana 12, odstupiti od bilo koje od njenih odredbi ili izmijeniti njihovo dejstvo.

**Tumačenje; trgovinske uzanse**

**Član 7**

(1) Prilikom tumačenja ove konvencije vodiće se računa o njenom međunarodnom karakteru i potrebi da se unapredi jednoobraznost njene primjene i poštovanje savjesnosti u međunarodnoj trgovini.

(2) Pitanja koja se tiču materija uređenih ovom konvencijom a koja nisu izričito riješena u njoj, rješavat će se prema opštim načelima na kojima ova konvencija počiva ili, u odsustvu tih načela, prema pravu mjerodavnom na osnovu pravila međunarodnog privatnog prava.

**Član 8**

(1) U smislu ove konvencije, izjave i druga ponašanja jedne strane tumačiće se u skladu sa njenom namjerom ako je druga strana znala tu namjeru ili joj ta namjera nije mogla biti nepoznata.

(2) Ako se prethodni stav ne primijeniti, izjave i druga ponašanja jedne strane tumačiće se onako kako bi ih razumno lice istih svojstava kao druga strana shvatila u istim okolnostima.

(3) Prilikom utvrđivanja namjere jedne strane ili shvatanja koje bi imale razumno lice, vodiće se računa o svim relevantnim okolnostima slučaja uključujući njihove pregovore, praksu koju su strane međusobno uspostavile, običaje i svako kasnije ponašanje strana.

**Član 9**

(1) Strane su vezane uzansama sa kojima su se složile, kao i praksom uspostavljenom među njima.

(2) Ako nije drukčije dogovoreno, smatra se da su strane prećutno podvrgle svoj ugovor ili njegovo zaključenje uzansi koja im je bio poznata ili morala biti poznata i koja je široko poznata u međunarodnoj trgovini i redovno je poštuju ugovorne strane u ugovorima iste vrste u odnosnoj struci.

**Obaveza prodavca da izvrši isporuku**

**Član 31**

Ako prodavac nije dužan isporučiti robu u nekom drugom određenom mjestu, njegova obaveza isporuke sastoji se:

(a) ako prema ugovoru o prodaji roba treba da se preveze - u predaji robe prvom prevozniku radi dostavljanja kupcu;

(b) ako su u slučajevima na koje se prethodna tačka ne odnosi, predmet ugovora individualno određene stvari, ili stvari određene po rodu koje treba izdvojiti iz određene mase ili ih treba proizvesti ili izraditi, a u vrijeme zaključenja ugovora strane su znale da je roba u određenom mjestu ili je treba izraditi ili proizvesti u određenom mjestu - u stavljanju robe na raspolaganje kupcu u tom mjestu;

(c) u svim drugim slučajevima - u stavljanju robe na raspolaganje kupcu u mjestu u kome je prodavac u trenutku zaključenja ugovora imao svoje mjesto poslovanja.

**Član 33**

Prodavac je dužan isporučiti robu:

(a) ako je datum određen ili se može odrediti na osnovu ugovora, tog datuma;

(b) ako je vremenski period određen ili se može odrediti na osnovu ugovora, u bilo koje vreme u okviru tog perioda, izuzev ako okolnosti ne ukazuju na to da je kupac bio ovlašten da odredi datum; ili

(c) u svakom drugom slučaju, u razumnom roku poslije zaključenja ugovora.

**INCOTERMS® (2010)**

“Franko prevoznik” znači da prodavac isporučuje robu prevozniku ili drugoj osobi koju imenuje kupac u prostorijama prodavca ili drugom imenovanom mjestu. Stranama se savjetuje da što jasnije odrede tačku na navedenom mjestu isporuke, jer na toj tački rizik prelazi na kupca.

“Izvor: [ICC website](https://iccwbo.org/resources-for-business/incoterms-rules/incoterms-rules-2010/). Puni tekst izdanja INCOTERMS pravila 2010 dostupan je na <http://store.iccwbo.org/>. “Incoterms” je zaštićeni znak Međunarodne trgovinske komore (International Chamber of Commerce - ICC). “